Melitta Schnarrenberger
D Melitta Schnarrenberger (* 17. Jänner 1909 z Pforze as Melitta Auwärter; † 27. Juli 1996 z Lenzkirch) isch e dytschi Moleri un Kommunalbolitikeri gsii.

Lääbe un Wirke 
D Melitta Auwärter isch as Dochter vum Goldschmiid un Schmuckfabrikant Karl Auwärter (1866–1931) un däm syre Frau Gertrude, geb. Horst, uf d Wält chuu. Si het vu 1927 bis 1930 Molerei studiert an dr Akademy vu dr Bildenen Chinscht z Charlsrue bi Georg Scholz, Karl Hubbuch un as Maischterschueleri bim Albert Haueisen. Anne 1930 het si dr Moler Wilhelm Schnarrenberger (1892–1966) ghyrote. Wu där as Brofässer fir Gebruuchsgrafik an dr Charlsruer Akademy entloo woren isch, si baidi zerscht uf Berlin gange un sin 1938 uf Lenzkirch chuu.

No dr Schaidig vu irem Mann anne 1946 het si aagfange si uf lokaler Ebeni sozial un bolitisch z engaschiere. Si isch Mitglid vu dr SPD wore un het bi dr Arbaiterwohlfahrt z Lenzkirch mitgschafft. Vu 1959 bis 1977 isch si Mitglid vum Gmnairot vu Lenzkirch gsii un dodermit di erscht Frau in ere Gmaiverdrättig vum Hochschwarzwald. 

Im Alter het si ire chinschtlerisch Schaffe wider ufgnuu. Zwische 1977 un irem Dod 1996 sin iber 150 Bilder entstande, di maischte in El gmolt.

Ehrige 
 1977: Verdienschtchryz am Bändel vu dr Bundesrepublik Dytschland

Uusstellige 
 E Hufe Ainzel- un Gruppenuusstellige, u. a. zn Lenzkirch, z Schluchsee-Seebrugg, z Ditisee-Neistadt, z Duttlingen, z Konschtanz, z Fryburg, z Charlsrue, z Köln un z Berlin.
 1997: Gedächtnisuusstellig z Schluchsee-Seebrugg

Literatur 
 Fred Ludwig Sepaintner: Schnarrenberger, Melitta, In: Baden-Württembergische Biographien 3, S. 367–369

Moler, Zeichner, Illustrator
Kommunalbolitiker (Dytschland)
Träger vom Bundesverdinschtchrütz am Bändel
SPD-Mitgliid
Badener
Dütsche
Frau